

**Република Македонија**

**МИНИСТЕРСТВО ЗА ОБРАЗОВАНИЕ И НАУКА**

##### ПРЕДЛОГ НА ЗАКОН

**ЗА ИЗМЕНУВАЊЕ И ДОПОЛНУВАЊЕ НА ЗАКОНОТ**

**ЗА ПРОСВЕТНАТА ИНСПЕКЦИЈА,**

**ПО СКРАТЕНА ПОСТАПКА**

# Скопје, Септември 2013 година

**ВОВЕД**

**I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ**

Со Законот за изменување и дополнување на Законот за просветната инспекција се врши усогласување на прекршочните одредби во овој закон со одредбите од новиот Закон за прекршоците и Законот за инспекцискиот надзор.

**II. ЦЕЛИ, НАЧЕЛА И ОСНОВНИ РЕШЕНИЈА**

Целта на предложените законски решенија е да се подобрат постапките при изрекувањето на прекршоците на субјектите кои работат спротивно на одредбите на законите од областа на образованието и науката.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Овој закон не предизвикува фискални импликации.

**IV. ПРОЦЕНА НА ФИНАНСИСКИТЕ СРЕДСТВАА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

Овој закон не предизвикува материјални обврски за одделни субјекти.

Средствата се обезбедуваат од Буџетот на Република Македонија.

**V. СКРАТЕНА ПОСТАПКА ЗА ДОНЕСУВАЊЕ НА ЗАКОН ЗА ИЗМЕНУВАЊЕ И ДОПОЛНУВАЊЕ И ДОПОЛНУВАЊЕ НА ЗАКОНОТ ЗА ПРОСВЕТНАТА ИНСПЕКЦИЈА**

Со оглед на тоа што се исполнети случаите утврдени во член 170 алинеја 1 од Деловникот на Собранието на Република Македонија, односно не е во прашање донесување на сложен и обемен закон, се предлага овој Закон за изменување и дополнување и дополнување на Законот за просветната инспекција, да се донесе по скратена постапка.

##### ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА

##### ЗАКОНОТ ЗА ПРОСВЕТНАТА ИНСПЕКЦИЈА

**Член 1**

Во Законот за просветната инспекција („Службен весник на Република Македонија“ бр.52/05, 81/08, 148/09, 57/10, 51/11 и 24/13), членот 3 се менува и гласи:

„Државниот просветен инспекторат е орган во состав на Министерството за образование и наука (во натамошниот текст: Министерството) со својство на правно лице.

Државниот просветен инспекторат има сопствена буџетска сметка како буџетски корисник од прва линија, самостојно спроведува постапки за вработување согласно закон и одлучува за правата и обврските од работен однос.“

**Член 2**

Во член 4 во ставот 2 зборовите „на Министерството“ се бришат.

Ставот 3 зборовите „Министерството, за работни места кои се однесуваат на“ се бришат.

**Член 3**

Во член 7 во ставот 2 по зборот „наука“ се додават зборовите „и има лиценца за инспектор од областа на надлежноста на Државниот просветен инспекторат“.

**Член 4**

Во член 32 во ставот 3 зборовите „посебна комисија составена од претседател и два члена кои ги именува министерот, односно градоначалникот на општината“ се заменуваат со зборовите „Државната комисија за одлучување во втор степен во областа на инспекцискиот надзор и прекршочна постапка “.

Ставовите 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21 и 22 се бришат.

**Член 5**

Во член 33 ставовите 1 и 2 се менуваат и гласат:

„Ако просветниот инспектор во вршењето на инспекцискиот надзор утврди дека со повреда на закон или друг пропис е сторен прекршок ќе поднесе барање за поведување на прекршочна постапка до надлежен суд.

Пред поднесување на барање за поведување на прекршочна постапка пред надлежен суд, просветниот инспектор на сторителот на прекршокот ќе му издаде прекршочен платен налог , согласно со Законот за прекршоците. “

**Член 6**

Во член 36 во ставовите 1, 2, 3 и 4 по зборот „постапка“ се додаваат зборовите „со издавање на мандатен платен налог“.

По ставот (4) се додава нови ставови (5) и (6) кои гласат:

„(5) Глоба во износ од 500 евра во денарска противвредност во мандатна постапка со издавање на мандатен платен налог ќе му се изрече за прекршок на физичкото лице задолжено за надгледување при екстерното проверување на учениците во основните и средните училишта ако дозволи препишување и договарање меѓу учениците.

(6) Глоба во износ од 1500 евра во денарска противвредност во мандатна постапка со издавање на мандатен платен налог ќе му се изрече за прекршок на одговорното лице во правното лице доколку при екстерното проверување на учениците во основните и средните училишта дозволи препишување и договарање меѓу учениците.“

Ставовите (5), (6) и (7) стануваат стануваат ставови (7), (8) и (9).

**Член 7**

Се овластува Законодавно-правната комисија на Собранието на Република Македонија да утврди пречистен текст на Законот за просветната инспекција.

**Член 8**

Овој закон влегува во сила осмиот ден од денот на објавувањето во „Службен весник на Република Македонија“, а ќе отпочне да се применува со денот на отпочнување на примената на Законот за основање на Државна комисија за одлучување во втор степен во областа на инспекцискиот надзор и прекршочната постапка.

**ОБРАЗЛОЖЕНИЕ НА ПРЕДЛОГ-ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ПРОСВЕТНАТА ИНСПЕКЦИЈА**

**I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ПРОСВЕТНАТА ИНСПЕКЦИЈА**

Со членот 1 се менува членот 3 и се утврдува дека Државниот просветен инспекторат е орган во состав на Министерството за образование и наука со својство на правно лице. Државниот просветен инспекторат има сопствена буџетска сметка како буџетски корисник од прва линија, самостојно спроведува постапки за вработување согласно закон и одлучува за правата и обврските од работен однос.

Во членот 2 се утврдува дека Државниот просветен инспекторат самостојно го донесува актот за систематизација на работните места.

Со членот 3 се додава нов услов за просветните инспектоти, односно истите треба да имаат лиценца за инспектор од областа на надлежноста на Државниот просветен инспекторат

Со членот 4 од законот во член 32 во ставот 3 зборовите „посебна комисија составена од претседател и два члена кои ги именува министерот, односно градоначалникот на општината“ се заменуваат со зборовите „Државната комисија за одлучување во втор степен во областа на инспекцискиот надзор и прекршочна постапка “. Ставовите 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21 и 22 се бришат.

Со членот 5 во член 33 ставовите 1 и 2 се менуваат и со истите се уредува дека ако просветниот инспектор во вршењето на инспекцискиот надзор утврди дека со повреда на закон или друг пропис е сторен прекршок ќе поднесе барање за поведување на прекршочна постапка до надлежен суд. Пред поднесување на барање за поведување на прекршочна постапка пред надлежен суд, просветниот инспектор на сторителот на прекршокот ќе му издаде прекршочен платен налог , согласно со Законот за прекршоците. Ова е заради усогласување со одредбите на новиот Закон за прекршоците.

Со членот 6 во членот 36 во ставовите 1, 2, 3 и 4 по зборот „постапка“ се додаваат зборовите „со издавање на мандатен платен налог“. Ова е заради усогласување со одредбите на новиот Закон за прекршоците. По ставот 4 се додаваат два нови става 5 и 6 со кои се предвидува изреекување на глоба во мандатна постапка на физичкото лице и одговорното лице во правното лица ако дозволи препишување и договарање меѓу учениците при ектерното тестирање.

Со членот 7 се овластува Законодавно-правната комисија на Собранието на Република Македонија да утврди пречистен текст на Законот за просветната инспекција.

Со членот 8 се уредува влегувањето во сила на законот.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Со оглед на тоа што со изменување и дополнување и дополнувањето на Законот за просветната инспекција се врши изменување и дополнување на членовите 32, 33 и 36 од Законот за просветната инспекција, решенијата содржани во одредбите се меѓусебно поврзани и чинат една правна целина.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Со овие одредби во Предлог Законот за изменување и дополнување на Законот за просветната инспекција се очекува подобрување на постапките при изрекувањето на прекршоците на субјектите кои работат спротивно на одредбите на законите од областа на образованието и науката.

ОДРЕДБИ ОД ЗАКОНОТ ЗА ПРОСВЕТНАТА ИНСПЕКЦИЈА

КОИ СЕ ИЗМЕНУВААТ И ДОПОЛНУВААТ

##### Член 3

Државниот  просветен инспекторат е орган на државната управа во состав на Министерството за образование и наука (во натамошниот текст: Министерството).

Член 4

Државниот просветен инспекторат се организира согласно со неговите надлежности и согласно со законот и другите прописи со подрачни организациони облици, според мрежата на училиштата и јазикот на кои се изведува наставата.

Поблиску организационата поставеност на Државниот просветен инспекторат ќе се уреди со посебен акт за организација на Министерството.

Во актот за систематизација на работните места на Министерството, за работни места кои се однесуваат на Државниот просветен инспекторат, се применува начелото на соодветна и правична застапеност на граѓани кои припаѓаат на сите заедници согласно со условите пропишани со овој закон.

Државниот просветен инспекторат непосредно соработува со Бирото за развој на образованието, со органите на општината, односно на градот Скопје, училишните одбори, советите на родители, како и со други надлежни органи и институции.

Член 7

Државен просветен инспектор може да биде лице кое ги исполнува и општите услови утврдени со Законот за државните службеници, има високо образование, ги исполнува условите за наставник и кое има најмалку пет години работно искуство во воспитно-образовните установи верифицирани од Министерството за образование и наука.

Државните просветни инспектори ги назначува министерот по предлог од директорот на Државниот просветен инспекторат во согласност со одредбите од Законот за државните службеници.

##### Член 32

Против решението на инспекторот може да се изјави жалба во рок од осум дена од денот на приемот на решението.

Жалбата од ставот 1 на овој член не го одлага извршувањето на решението.

По жалба против одлуките на државниот просветен инспектор, односно овластениот просветен инспектор одлучува посебна комисија составена од претседател и два члена кои ги именува министерот, односно градоначалникот на општината.

Членови на комисијата од ставот 3 на овој член се овластени службени лица со висока стручна подготовка и најмалку три години работно искуство од кои најмалку еден од членовите е дипломиран правник со положен правосуден испит, при што претседателот на комисијата задолжително е од редот на раководните државни службеници кои не биле вклучени во вршењето на инспекцискиот надзор.

Комисијата од ставот 3 на овој член одлуката по жалба ќе ја донесе во рок од 30 дена од денот на приемот на жалбата.

Доколку Комисијата не одлучи по жалбата во рокот од ставот 5 на овој член, подносителот на жалбата има право во рок од три работни дена да поднесе барање до писарницата на министерот, односно градоначалникот за да донесе решение.

Формата и содржината на барањата од ставот 6 на овој член ги пропишува министерот.

Кон барањето од ставот 6 на овој член подносителот на барањето поднесува и копија од жалбата од ставот 1 на овој член.

Министерот, односно градоначалникот е должен во рок од пет работни дена од денот на поднесувањето на барањето од ставот 6 на овој член до писарницата да одлучи по жалбата. Доколку министерот, односно градоначалникот нема писарница, барањето се поднесува во писарницата на седиштето на министерството, односно општината.

Доколку министерот, односно градоначалникот не одлучи по жалбата во рокот од ставот 9 на овој член, подносителот на жалбата може да го извести Државниот управен инспекторат во рок од пет работни дена.

Државниот управен инспекторат е должен во рок од десет дена од денот на приемот на известувањето од ставот 10 на овој член да изврши надзор во Министерството, односно општината дали е спроведена постапката согласно со закон и во рок од три работни дена од денот на извршениот надзор да го информира граѓанинот.

Инспекторот по извршениот надзор согласно со закон донесува решение со кое го задолжува министерот, односно градоначалникот во рок од десет дена да одлучи по поднесената жалба и да го извести инспекторот за донесениот акт. Кон известувањето се доставува копија од актот со кој одлучил по поднесената жалба.

Доколку министерот, односно градоначалникот не одлучи во рокот од ставот 12 на овој член, инспекторот ќе поднесе барање за поведување на прекршочна постапка и ќе определи дополнителен рок од пет работни дена, во кој министерот, односно градоначалникот ќе одлучи по поднесената жалба за што во истиот рок ќе го извести инспекторот за донесениот акт. Кон известувањето се доставува копија од актот со кој одлучил по поднесената жалба. Инспекторот во рок од три работни дена да го информира подносителот на барањето.

Доколку министерот, односно градоначалникот не одлучи и во дополнителниот рок од ставот 13 на овој член, инспекторот во рок од три работни дена ќе поднесе пријава до надлежниот јавен обвинител и во тој рок ќе го информира подносителот на барањето.

Доколку инспекторот не постапи по известувањето од ставот 10 на овој член, подносителот на известувањето во рок од пет работни дена има право да поднесе приговор до писарницата на директорот на Државниот управен инспекторат. Доколку директорот нема писарница, приговорот се поднесува во писарницата на седиштето на Државниот управен инспекторат.

Директорот на Државниот управен инспекторат е должен во рок од три работни дена од денот на приемот да го разгледа приговорот од ставот 15 на овој член и доколку утврди дека инспекторот не постапил по известувањето од подносителот на барањето од ставот 10 на овој член и/или не поднесе пријава согласно со ставот 14 на овој член, директорот на Државниот управен инспекторат ќе поднесе барање за поведување прекршочна постапка за инспекторот и ќе определи дополнителен рок од пет работни дена во кој инспекторот ќе изврши надзор во Министерството, односно општината дали е спроведена постапката согласно со закон, односно ќе ја поднесе пријавата согласно со ставот 14 од овој член и во рок од три работни дена да го информира подносителот на приговорот.

Доколку инспекторот не постапи и во дополнителниот рок од ставот 16 на овој член, директорот на Државниот управен инспекторат ќе поднесе пријава до надлежниот јавен обвинител против инспекторот и во рок од три работни дена ќе го информира подносителот на приговорот.

Во случајот од ставот 17 на овој член, директорот на Државниот управен инспекторат веднаш, а најдоцна во рок од еден ден работен ден, ќе овласти друг инспектор да го спроведе надзорот веднаш.

Во случаите од ставот 18 на овој член, директорот на Државниот управен инспекторат во рок од три работни дена ќе го информира подносителот на барањето.

Доколку Директорот на државниот управен инспекторат не постапи согласно со ставот 18 на овој член, граѓанинот може да поднесе пријава до надлежниот јавен обвинител во рок од осум работни дена.

Доколку министерот, односно градоначалникот не одлучи во рок од ставот 13 на овој член, подносителот на жалбата може да поведе управен спор пред надлежниот суд.

По објавувањето на подзаконските акти од ставот 7 на овој член во „Службен весник на Република Македонија“ истите се објавуваат на веб страницата на Министерството.

Член 33

Ако просветниот инспектор во вршењето на инспекцискиот надзор утврди дека со повреда на закон или друг пропис е сторен прекршок ќе изрече глоба во мандатна постапка.

Ако глобата од ставот 1 на овој член не се плати во утврдениот рок, просветниот инспектор ќе поднесе барање за поведување на прекршочна постапка.

Ако просветниот инспектор во вршењето на инспекцискиот надзор утврди дека со повреда на закон или друг пропис е сторено кривично дело ќе поднесе пријава за сторено кривично дело.

Органот на кого му е поднесено барањето, односно пријавата од ставовите 1 и 3 на овој член е должен својата одлука да ја достави до просветниот инспектор.

Член 36

Глоба во износ од 800 до 1.000 евра во денарска противвредност во мандатна постапка ќе му се изрече за прекршок на правното лице, ако:   
- на инспекторот не му овозможи непречено вршење на надзорот (член 19) и   
- на инспекторот во определениот рок не му достави или подготви точни и целосни податоци, извештаи, материјали или други документи кои се неопходни за извршување на инспекцискиот надзор (член 25).

Глоба во износ од 500 до 700 евра во денарска противвредност во мандатна постапка ќе му се изрече за прекршок на одговорното лице во правното лице за дејствијата од ставот 1 на овој член.

Глоба во износ од 250 до 300 евра во денарска противвредност во мандатна постапка ќе му се изрече за прекршок на физичкото лице вработено во правното лице за дејствијата од ставот 1 на овој член.

Глоба во износ од 1.500 до 2.500 евра во денарска противвредност ќе му се изрече за прекршок на правното лице, ако:

- на инспекторот не му овозможи во определениот рок пристап до просториите, документите и потребните податоци кои се предмет на инспекцискиот надзор (член 29) и

- не постапи по барањето, односно наредбата на инспекторот (член 31).

Глоба во износ од 1.000 до 1.300 евра во денарска противвредност ќе му се изрече за прекршок на одговорното лице во правното лице за дејствијата од ставот 4 на овој член.

Глоба во износ од 500 до 700 евра во денарска противвредност ќе му се изрече за прекршок на физичкото лице вработено во правното лице за дејствијата од ставот 4 на овој член.